Възможно ли е Борисов да не е знаел за срещата в ЦУМ?
16 свине изяждат човек, среден на ръст и около 90 кг за 8 минути. За 60 секунди по килограм (филм „Гепи”). Свинята е сред най-човекоядните същества, редом с тигъра, анкилостома (паразитен червей), анакондата и мечката гризли.„Прасетата не са като останалите животни. Притежават искричка интелигентност и ужасяваща практичност. Тези тук просто обичаха да ядат хора. Бяха бързи като африкански биволи, нападаха като овчарски кучета и докато обикаляха край пазачите си, сякаш обмисляха злокобно нападение”. („Ханибал”, Томас Харис)   Ще разберете след малко защо ви занимавам със свинете човекоядци.     Скандалът „ЦУМ гейт” продължава с променлив шум. Досега научихме позицията на Сашо Дончев, за отлюспването на Георги Гергов от ръководството на БСП и трите "официални" изречения на главния прокурор Сотир Цацаров, оневиняващи го за всичко. Чухме различни мнения: задълбочени, отклоняващи вниманието, глупави, нагли, назидателни - всякакви. Едни защитават Цацаров и модела #Кой, а други упрекват Цацаров и модела #Кой. Очертаха се и два лагера: на феодално-престъпната система, властваща в момента и за европейско развитие - без шансове скоро да е на власт.   Така и никой досега не повдигна въпроса: Знаел ли е Боко Борисов предварително за срещата в ЦУМ?   Борисов се обади, когато скандалът не можеше да бъде покрит. Препоръча на Цацаров да си закачи обеца и да внимава с „червените олигарси”. След това разпореди сделките на Гергов с държавата за Пловдивския панаир и дупката в центъра на Варна да бъдат стопирани. Това бе трета смяна на мнението за няколко месеца. От решението ще пострада единствено Гергов, който вече е бил уредил милиони от държавата, за да позакърпи дупките в бизнеса си. Язък за напъните на Вежди Рашидов да ни убеди колко ГЕРБ иска да направи опера за пловдивчани в панаира.   Борисов обаче не спомена кога е научил за пиенето на кафе в ЦУМ. Разбира се той ще нарече спекулации и лъжи всички тълкувания и твърдения, че е знаел предварително.     Да помислим. Борисов се гласи трети път за бъде министър-председател. Близо 16 години той заема постове, които му осигуряват достъп до информация от извора. Всички тайни служби му козируват, без военното разузнаване и НСО, но това е формално. Българска традиция е всички да обслужват силния на деня, включително службите. Лидерът на ГЕРБ не пропуска удобен повод да изтъкне, че е най-информираният човек в България. Знаем, че с Цацаров всяка сряда обсъждат важни неща на „Дондуков” 1. Допускате ли, че Цацаров би запазил в тайна една така старателно подгатвяна среща с газовия бос Сашо Дончев? Абсурд! Това дето Гергов му звънял по телефона, пък той отложил с един ден виждането, защото бил зает, е част от пиеската. Трябвало му е време да обсъди начинанието. Цацаров не е глупак, трябвала му е застраховка, ако нещо се обърка, да не остане сам в лайната. Сашо Дончев обаче се разприказва и... нещо се обърка. Борисов обаче не го изостави и нарече оперетните акции на държавното обвинение от последните дни "приложение на румънския модел". Високопарно и невярно, но и той, и Цацаров знаят, че трябва спешно да се отвлече вниманието от „ЦУМ гейт”. Дори само за тази защита Цацаров трябва да мие краката на Борисов и да му пие водата, както казва народът...   Борисов е знаел за срещата и по друга ос – Пеевски и ДПС. В политическите и бизнес средите не е тайна желанието на Пеевски да погълне „Овъргаз” на Дончев, както направи с КТБ и фирмите на Цветан Василев. Същата схема, с почти същите участници. Борисов твърди, че няма нищо общо с Пеевски. Дори и някой да му повярва, това не изключва да е информиран за намеренията и действията на политико-мафиотския кръг Пеевски-Доган. Неслучайно Владислав Горанов е до него. Освен това цялата схема и организация на тази среща (която е само връхчето на айсберга) минава и по трасето между двете масонски ложи – „Слънце Ориент” в Пловдив и „Проф. Асен Златаров” – София. С голяма достоверност се знае, че американското посолство също е било информирано за кафето в ЦУМ. Със същато достоверност можем да твърдим, че и руското посолство е било наясно – Гергов е почетен консул на Русия за Пловдив. Все информационни източници, до които Борисов има достъп.   Борисов заяви пред журналисти, че в нощта на погрома на парламента в Скопие, му се обадили президентът на Македония Георги Иванов и лидерите на СДСМ, Зоран Заев и на ВМРО-ДПМНЕ, Никола Груевски. За да се посъветват какво да правят. Като на Ванга му се обаждат... Като на Нострадамус... Та Цацаров няма да му се обади. Който му изпрати SMS-а, той го уведоми и за ЦУМ...   Най-странно е нулевото внимание към най-страшното, озъбило се на срещата в ЦУМ - отношението към свободното слово. Главният прокурор размахал пръст заради медии, Сашо Диков и Комарницки - позволявали си волности по негов адрес. Печатът е оръжието, чрез което говорим с народа, учи Сталин. Такова оръжие иска да вижда в медиите и Цацаров. А някои, представете си, проявяват непокорство. За това никой не говори. В името на стабилността...   Вече знаете, защо започнах със свинете-човекоядци. Те – няма да се уморя да го повтарям – създадоха модела #Кой и превърнаха страната в кочина. Оглозгаха България, подкараха и българите...   Затова Гергов е организирал Цацаров да се срещне с Дончев, а Борисов е знаел и е изчаквал резултата. Променили са само мястото на срещата - от х-л „Берлин” в ЦУМ, защото са знаели, че Дончев не би отишъл в Бояна. Щракне ли капанът, свинемоделът печели – Дончев е аут, а бизнесът му заграбен. Не успее ли – да се оправят сами. Борисов го чака трети мандат. Ни лук ял, ни лук мирисал. Останалите 7 милиона да усъвършенстват грухтенето...   Д-р Димитър Попкутуев